Dié wet kan regering meer mag gee (Foto: SA Polisie) AfriForum het Woensdag ’n mondelinge voorlegging aan die parlementêre portefeuljekomitee oor polisie gedoen om die voorgestelde Wysigingswetsontwerp op die Beskerming van Grondwetlike Demokrasie teen Terroriste en Verwante Aktiwiteite teen te staan. Dít volg nadat dié burgerregteorganisasie verlede maand skriftelike kommentaar teen die voorgestelde wetgewing ingedien het. Volgens die regering is die doel van die wysigingswetsontwerp onder meer om Suid-Afrika se bestaande wetgewing in lyn te bring met internasionale standaarde en regsvereistes. In sy voorlegging Woensdag het AfriForum egter benadruk dat verskeie bepalings in dié wetsontwerp bloot groter magte aan die polisie sal verleen en onregverdig inbreuk maak op verskeie regte. Dit sluit in die reg op vryheid van uitdrukking en assosiasie, politieke vryheid, reg op privaatheid en die reg op toegang tot inligting. Die organisasie het wel ’n verdere opdatering van die wet verwelkom “in soverre dit poog om dit in ooreenstemming te bring met ontwikkelinge in die internasionale reg en uitsprake in die Konstitusionele Hof”. AfriForum het verder aangevoer dat daar geen enkele internasionaal ooreengekome definisie van “terrorisme” is nie. Die wysiging maak die definisie van “terreuraktiwiteit” dus veels te wyd. In sy mondelinge voorlegging het die organisasie voorbeelde aangebied wat glo wys dat die werklike probleem nie onvoldoende wetgewing is nie, maar doeltreffende toepassing van die bestaande wetgewing. Voorbeelde is ook ingesluit van hoe die wysiging misbruik kan word om standpunte te onderdruk wat die regering nie onderskryf of ondersteun nie. “Die geskiedenis is belaai met voorbeelde van wetgewing wat misbruik word om kritici van regerings in hegtenis te neem en tronkstraf toe te dien onder die dekmantel van die bekamping van terrorisme. Dit is nog vars in die geheue van baie Suid-Afrikaners dat hierdie presiese taktiek ook deur die vorige regime gebruik is,” het Ernst van Zyl, veldtogbeampte vir strategie en inhoud by AfriForum, gesê. “Die regering se inperkings tydens die Covid-19-pandemie het bewys dat die toestaan van meer mag en beheer aan die polisie en die regering onverstandig sou wees. Die bestaande wetlike raamwerk is voldoende. Die probleem is implementering en uitvoering deur staatsorgane in die lig van wydverspreide gebrek aan voldoende hulpbronne, korrupsie, wanbestuur en kaderontplooiing.” Luidens die parlement se webblad het die wysigings onder meer ten doel om –